Hidrokragstasie vorder soos beplan | News24
Hidrokragstasie vorder soos beplan
SÓ het die terrein gelyk voordat daar met die konstruksie van die nuwe hidro-elektriese kragsentrale begin is. Foto: Verskaf
KONSTRUKSIE aan die Bethlehemse hidro-kragstasie van NuPlanet, 'n Suid-Afrikaanse ontwikkelaar van hidro-elektrisiteit, vorder soos beplan. Dit is aan die Asrivier tussen Clarens en Bethlehem en staan as die Stortemelk-projek bekend.
Bouwerk het einde verlede jaar begin.
'n Turbine, wat deur Andritz Hydro GmbH in Duitsland verskaf word, het verlede week op die terrein aangekom en is intussen afgelaai. Dit weeg 55 ton.
Die turbine is van Duitsland af verskeep en per pad van die Durban-hawe vervoer.
Die hoëvloei, laedruk vertikale turbine gaan aan 'n water-lugverkoelde opwekker gekoppel word.
NuPlanet, met Anton-Louis Olivier as besturende direkteur, het reeds twee ander hidro-elektriese kragstasies in die Asrivier opgerig.
Die Stortemelk- hidro-elektriese kragsentrale van 4,5 MW lyk ietwat anders as die ander twee hidro-kragsentrales. Die ander twee kragsentrales is horisontaal opgerig, maar hierdie een word vertikaal gebou. Dit beslaan dus 'n kleiner oppervlak en is so ontwerp om die kleinste invloed moontlik op die natuur te hê.
Die siviele konstruksiewerk word deur die firma Eigenbau gedoen.
Om vertikaal te bou moes 23 m onder grondvlak, waarvan 9,5 m onder water was, gebou word. Volgens die siviele ingenieur Abrie van Rooyen is werk bemoeilik omdat die rots wat in die water was, baie sag was en verbrokkel het wanneer daar geboor is.
Daar is 300 gate (oor sowat 2,4 km) van 8 m in die rots geboor en met staal versterk. Altesaam 380 ton staal word vir bewapening gebruik.
Die helfte van die werkers is plaaslike mense en daar is hoofsaaklik van plaaslike verskaffers gebruik gemaak.